ສະພາສູງສະຫະຣັດ ໃຫ້ການອະນຸມັດ ຕໍ່ຮ່າງກົດໝາຍ ກ່ຽວກັບ ການໃຊ້ຈ່າຍ ເພື່ອເຮັດສົງຄາມ
ຂ່າວສຳຄັນອື່ນໆ: ອົງການສະຫະປະຊາຊາດ ຮ້ອງຂໍ ການ ຊ່ອຍເຫລືອສຸກເສີນ ສຳລັບອົພຍົບປາກິສຖານ; ມີ 7 ຄົນ ເສັຽຊີວິດ ຂະນະທີ່ທະຫານໂຊມາເລັຽ ພະຍາຍາມຂັບໄລ
ສະພາສູງຂອງສະຫະຣັດ ໄດ້ໃຫ້ ການ ອະນຸມັດ ຕໍ່ຮ່າງກົດໝາຍ ກ່ຽວກັບການ ໃຊ້ຈ່າຍໃນການເຮັດສົງຄາມ ມູນຄ່າ 91 ພັນ 300 ລ້ານໂດລາ ທີ່ຈະ ນຳໄປໃຊ້ໃນການ ປະຕິບັດງານທາງທະຫານ ຢູ່ໃນອັຟການິສຖານ ແລະອີຣັກ ແຕ່ໄດ້ ປະຕິເສດບໍ່ໃຫ້ເງິນ ສຳລັບ ນຳໄປ ປິດສູນ ຄຸມຂັງ ທີ່ອ່າວ GUANTANA MO ໃນຄິວບາ ສະມາຊິກສະພາສູງ ໄດ້ຮັບ ຮອງເອົາ ຮ່າງກົດໝາຍ ດັ່ງກ່າວ ໃນຕອນແລງ ຂອງ ວັນພະຫັດ ວານນີ້ດ້ວຍ ຄະແນນສຽງ 86 ຕໍ່ 3 ເງິນສ່ວນນຶ່ງ ຈະຖືກ ນຳໄປໃຊ້ ໃນການເພີ້ມກຳລັງທະຫານ ຢູ່ໃນ ອັຟການິສຖານ ຊຶ່ງເປັນເຣື່ອງ ທີ່ຮີບດ່ວນ ສຳລັບປະທານາທິບໍດີ BARACK OBAMA ແຕ່ການ ປະຕິເສດ ບໍ່ໃຫ້ເງິນ ສຳລັບ ປິດສູນຄຸມຂັງທີ່ອ່າວ GUANTANAMO ນັ້ນ ອາດຈະສ້າງ ບັນຫາ ຂັດແຍ້ງ ກັບ ປະທານາທິບໍດີທີ່ເຄີຍໄດ້ ປະກາດວ່າ ຈະປິດສູນ ຄຸມຂັງດັ່ງກ່າວ ພາຍໃນ ຕົ້ນປີໜ້າ ປັດຈຸບັນຮ່າງກົດໝາຍ ຂອງສະພາສູງ ຕ້ອງໄດ້ ມີການ ປະນີ ປະນອມ ກັບຮ່າງກົດໝາຍ ການໃຊ້ຈ່າຍໃນການເຮັດ ສົງຄາມ ມູນຄ່າ 96 ພັນ 700 ລ້ານໂດລາ ຂອງສະພາຕ່ຳ ກ່ອນຈະ ກາຍເປັນຮ່າງກົດໝາຍ ຂັ້ນສຸດທ້າຍ ເພື່ອສົ່ງ ໄປໃຫ້ ທຳນຽບຂາວ ອະນຸມັດ ຮ່າງກົດໝາຍ ຂອງສະພາຕ່ຳ ກໍບໍ່ໄດ້ ໃຫ້ການ ອະນຸມັດ ຕໍ່ການ ຮ້ອງຂໍ ເງິນຈຳນວນ 80 ລ້ານໂດລາ ຂອງປະທານາທິບໍດີ OBAMA ທີ່ຈະປິດ ສູນຄຸມຂັງ ທີ່ອ່າວ GUANTANAMO ອົງການ ສະຫະປະຊາຊາດ ກ່າວວ່າ ຕົນຕ້ອງການ ການຊ່ອຍເຫຼືອທາງ ດ້ານມະນຸສທັມ ຕື່ມອີກ ໃນມູນຄ່າ 454 ລ້ານໂດລາ ສຳລັບ ພວກອົພຍົບ ເກືອບ 2 ລ້ານຄົນທີ່ຫລົບໜີ ການບຸກໂຈມຕີ ພວກຫົວຮຸນແຮງ ທາລີບານ ໂດຍ ກອງທັບ ປາກິສຖານ ການຮ້ອງຂໍ ຄວາມຊ່ອຍເຫລືອ ສຸກເສີນ ຂອງ ອົງການ ສະຫະປະຊາຊາດ ທີ່ນຳອອກ ເຜີຍແຜ່ໃນວັນສຸກ ມື້ນີ້ ຮຽກຮ້ອງໃຫ້ ປະຊາຄົມ ນາໆຊາດ ທຳການ ບໍຣິຈາກ ດ້ວຍໃຈກວ້າງຂວາງ ເພື່ອຊ່ອຍ ພົລເຮືອນ ທີ່ຫລົບໜີ ບັນຫາຂັດແຍ້ງ ໃນເຂດ ພາກຕາເວັນຕົກສຽງເໜືອ ຂອງ ປາກິສຖານ ໃນໃບ ຮ້ອງຂໍນັ້ນ ຮັກສາການ ຜູ້ປະສານງານ ທາງດ້ານມະນຸສທັມ ຂອງ ອົງການ ສະຫະ ປະຊາຊາດ ທ່ານ MARTIN MOGWANJA ກ່າວວ່າ ສັດສ່ວນໃນການ ອົພຍົບ ຫລົບພັຍ ຄັ້ງນີ້ ແມ່ນມີ ລັກສະພິເສດ ຖ້າຈະ ເວົ້າເຖິງ ຂນາດແລະຄວາມໄວ ແລະໄດ້ສ້າງ ຄວາມທຸກ ທໍຣະມານ ແບບບໍ່ໜ້າເຊື່ອ ທ່ານ MOGWANJAເວົ້າວ່າ ໃນໄລຍະ 3 ອາທິດເຄິ່ງ ຜ່ານມານີ້ ໄດ້ເຫັນ ປະຊາຊົນ ມີການຍົກຍ້າຍໃນຣະດັບ ທີ່ສູງທີ່ສຸດ ເທົ່າທີ່ ອົງການ ສະຫະ ປະຊາຊາດ ເຄີຍພົບເຫັນມາ ໃນໄລຍະ20 ກວ່າປີ ບໍ່ວ່າຢູ່ແຫ່ງໃດໃນໂລກ ການສູ້ຣົບກັນຢ່າງດຸເດືອດ ທີ່ ນະຄອນຫລວງ MOGADISHU ຂອງ ໂຊມາເລັຽເຮັດໃຫ້ ມີຜູ້ເສັຽຊີວິດ ຢ່າງນ້ອຍ 7 ຄົນ ຂະນະທີ່ ທະຫານ ຣັຖບານ ພະຍາຍາມຂັບໄລ່ ພວກກະບົດ ມຸສລິມ ອອກໄປ ຈາກນະຄອນ ດັ່ງກ່າວ ທະຫານ ຣັຖບານໄດ້ບຸກໂຈມຕີ ທີ່ຕັ້ງ ຂອງພວກກະບົດ ມຸສລິມ ຫົວແຂງ ກະດ້າງ ໃນຕອນເຊົ້າ ມື້ນີ້ ນັກຂ່າວຄົນນຶ່ງ ຂອງວິທຍຸ SHABELLE ຊຶ່ງເປັນ ວິທຍຸທ້ອງຖິ່ນ ພ້ອມກັບພົລເຮືອນ ອີກຫຼາຍໆຄົນ ແມ່ນຮວມຢູ່ໃນ ຈຳນວນ ພວກທີ່ເສັຽ ຊີວິດໃນການສູ້ຣົບກັນ ລາຍງານຂ່າວ ຂອງ ສື່ມວນຊົນ ສະແດງ ໃຫ້ເຫັນວ່າ ທະຫານໄດ້ເຂົ້າຢຶດຄືນ ເອົາຍຸທສາດ ຫລາຍໆຈຸດ ຢູ່ໃນ ນະຄອນຫລວງ ທີ່ພວກກະບົດ ໄດ້ເຂົ້າຄວບຄຸມ ແຕ່ພວກກະບົດ ໄດ້ຕີໂຕ້ຄືນ ການສູ້ຣົບ ເຮັດໃຫ້ ປະຊາຊົນ ໃນນະຄອນຫຼວງMOGADISHU ເສັຽຊີວິດ ຫຼາຍກວ່າ 100 ຄົນ ແລະປະມານ 45 ພັນຄົນ ໄດ້ພາກັນ ອົພຍົບຫລົບໜີ ນັບແຕ່ ພວກມຸສລິມ ຫົວແຂງກະດ້າງ ໄດ້ເລີ້ມ ບຸກໂຈມຕີ ຣັຖບານ ໂຊມາເລັຽທີ່ໄດ້ຮັບການ ໜຸນຫລັງ ຈາກອົງການ ສະຫະປະຊາຊາດ ໃນຕົ້ນ ເດືອນນີ້ ຣັຖມຸນຕຣີ ການຕ່າງປະເທດ ມຽນມາ ກ່າວອ້າງວ່າ ກຳລັງຕໍ່ຕ້ານຣັຖບານ ເປັນຜູ້ຈັດແຈງ ແລະ ວາງແຜນ ການລັກລອບ ເຂົ້າໄປຢ້ຽມຢາມ ແບບປລາດຂອງຊາວອະເມ ຣິກັນ ຄົນນຶ່ງ ທີ່ເຮືອນ ຂອງ ທ່ານນາງ ອອງຊານ ຊູຈີ ຜູ້ນຳພັກຝ່າຍຄ້ານ ເພື່ອສ້າງ ຄວາມອັບອາຍ ຂາຍໜ້າ ໃຫ້ແກ່ ຣັຖບານ ໜັງສືພິມຂອງຣັຖບານ ທະຫານ ມຽນມາ ສະບັບທີ່ອອກ ໃນວັນສຸກ ມື້ນີ້ ໄດ້ອ້າງ ຄຳເວົ້າ ຂອງຣັຖມຸນຕຣີ ການຕ່າງ ປະເທດ NYAN WIN ທີ່ກ່າວວ່າ ໃນຄວາມເຫັນ ຂອງທ່ານແລ້ວເຫດການ ດັ່ງກ່າວ ເກີດຂຶ້ນ ເພື່ອເພີ້ມທະວີ ຄວາມກົດດັນ ຂອງນາໆຊາດ ແລະຈາກພາຍໃນ ປະເທດ ຕໍ່ຣັຖບານ ທະຫານ ມຽນມາ ຄຳວ່າ ກຳລັງ ຕໍ່ຕ້ານ ຣັຖບານ ທີ່ວ່ານີ້ໄດ້ປາກົດ ໃຫ້ເຫັນ ເພື່ອ ອ້າງອີງ ເຖິງພັກ ສັນນິບາດ ແຫ່ງຊາດ ເພື່ອປະຊາທິປະໄຕ ແລະກຸ່ມ ນິຍົມ ປະຊາທິປະໄຕ ທີ່ຢູ່ ໃນຕ່າງປະເທດ ເຈົ້າໜ້າທີ່ມຽນມາ ໄດ້ກ່າວຫາ ທ່ານນາງ ອອງຊານ ຊູຈີວ່າ ລະເມີດ ເງື່ອນໄຂ ໃນການ ກັກບໍຣິເວນເປັນເວລາ 6 ປີ ຂອງທ່ານນາງ ທີ່ໄດ້ ອະນຸຍາດໃຫ້ ຊາວ ອະເມຣິກັນ ນາຍ JOHN YETTAWອາສັຍຢູ່ ທີ່ເຮືອນ ຂອງທ່ານນາງ 2 ມື້ ຫລັງຈາກ ໄດ້ລອຍນ້ຳ ໄປຫາ ເຮືອນທ່ານນາງທີ່ຕັ້ງຢູ່ ແຄມທະເລສາບ ໃນວັນທີ 3 ພຶສະພາ ຜ່ານມາ ສື່ມວນຊົນຂອງທາງການຈີນ ລາຍງານວ່າ ເຈົ້າໜ້າທີ່ ໄດ້ຈັບຜູ້ຕ້ອງສົງສັຍ 10 ຄົນ ແລະປ່ອຍ ພວກຈິດພິການ 32 ຄົນ ທີ່ໄດ້ຖືກ ບັງຄັບໃຫ້ເຮັດວຽກ ຢູ່ທີ່ໂຮງງານ ເຮັດດິນຈີ່ ໃນເຂດ ພາກ ຕາເວັນອອກ ຂອງຈີນ ອົງການຂ່າວຊິນຫວາ ຂອງ ທາງການຈີນ ລາຍງານວ່າ ມີຕຳຣວດ ຫລາຍເຖິງ 80 ຄົນ ໄດ້ບຸກ ເຂົ້າໄປໃນໂຮງງານ ເຮັດດິນຈີ່ 2 ແຫ່ງ ທີ່ແຂວງ ອັນຫຸຍ ໃນທ້າຍ ເດືອນແລ້ວ ແລະໄດ້ຈັບກຸມນາຍ ZHANG ຊຶ່ງເປັນ ຫົວໜ້າ ໂຮງງານ ແລະ ຜູ້ຕ້ອງສົງສັຍ ອື່ນໆອີກ 9 ຄົນ ໃນການກັກໂຕ ພວກຄົນ ງານໄວ້ ອົງການຂ່າວ ຊິນຫວາ ໄດ້ອ້າງ ຄຳເວົ້າ ຂອງ ຕຳຣວດທີ່ກ່າວວ່າ ມີການ ສົງສັຍວ່າ ບຸກຄົນທັງ 10 ໄດ້ທຸບຕີ ພວກຄົນງານ ແລະ ປະຕິບັດຕໍ່ພວກເຂົາເຈົ້າ ແບບຂ້າທາດ ອົງການຂ່າວ ຊິນຫວາ ເວົ້າວ່າ ນາຍ ZHANG ແຈ້ງໃຫ້ເຈົ້າໜ້າທີ່ ຊາບວ່າ ລາວໄດ້ຊື້ ພວກຄົນງານ ເຫລົ່ານີ້ ຈາກຄົນ ຂັບຣົດແທັກຊີຄັນນຶ່ງ ທີ່ແຂວງ SHANGDON ຊຶ່ງຕັ້ງຢູ່ ໃກ້ຄຽງ ທີ່ກ່າວວ່າ ລາວໄດ້ ໄປຈັບເອົາພວກເຂົາ ຢູ່ຕາມ ຖນົນ ຫົນທາງ ຕຳຣວດ ກ່າວວ່າ ພວກຄົນງານ ເຫລົ່ານີ້ ໄດ້ຖືກບັງຄັບ ໃຫ້ເຮັດວຽກ 10 ຊົ່ວໂມງ ຕໍ່ມື້ ໂດຍບໍ່ໄດ້ຮັບ ເງິນເດືອນ ແລະເຂົາເຈົ້າ ມີອາຍຸ ລະຫວ່າງ 25 ຫາ 40 ປີ ມີກຳນົດວ່າ ນາຍົກ ຣັຖມຸນຕຣີ ອິນເດັຽ ທ່ານ MANMOHANSINGH ຈະສາບານໂຕ ເຂົ້າຮັບ ຕຳແໜ່ງ ເປັນສມັຍ ທີ 2 ໃນວັນສຸກ ມື້ນີ້ ທ່າມກາງທີ່ໄດ້ເກີດ ບັນຫາຂັດແຍ້ງ ກັບ ພັກການເມືອງ ພັກນຶ່ງ ທີ່ຮ່ວມຢູ່ ໃນຄະນະຣັຖບານ ປະສົມ ຂອງທ່ານ ກ່ຽວກັບ ຕຳແໜ່ງ ໃນຄະນະ ຣັຖບານ ຊຸດໃໝ່ ທ່ານ SINGHຊຶ່ງເປັນ ນັກເສຖສາດ ວັຍ 76 ປີ ຈະສາບານໂຕ ເຂົ້າຮັບ ຕຳແໜ່ງ ໃນມື້ນີ້ ໂດຍທີ່ພັກ ຄອງແກຣັສ ຂອງທ່ານ ໄດ້ຮັບ ໄຊຊະນະ ແບບເດັດຂາດ ຢ່າງບໍ່ໜ້າເຊື່ອ ໃນການເລືອກຕັ້ງ ສະພາແຫ່ງຊາດ ເມື່ອໄວໆ ມານີ້ ສະມາຊິກ ພັກຄອງແກຣັສ ແລະພາຄີທີ່ຮ່ວມ ໃນຣັຖບານ ປະສົມ ໄດ້ເລືອກເອົາ ທ່ານ SINGH ໃຫ້ເຂົ້າຮັບ ຕຳແໜ່ງເປັນນາຍົກ ຣັຖມຸນຕຣີ ຕື່ມອີກ ໃນຕົ້ນ ອາທິດນີ້ ນອກນັ້ນແລ້ວ ຍັງເປັນທີ່ຄາດກັນວ່າ ນາຍົກ ຣັຖມຸນຕຣີ SINGH ຈະໄດ້ ເປີດເຜີຍ ໃຫ້ຊາບ ກ່ຽວກັບ ຄະນະຣັຖບານ ຊຸດໃໝ່ ຂອງທ່ານ ພວກຜູ້ນຳ ຂອງພັກ ຄອງແກຣັສ ກ່າວວ່າ ບັນຫາອັນຮີບດ່ວນ ຂອງຄະນະ ຣັຖບານ ຊຸດໃໝ່່ ແມ່ນຮວມທັງ ສະພາບ ຂອງ ພວກຄົນທຸກຄວາມໝັ້ນຄົງ ຂອງອິນເດັຽ ແລະ ການຊຸກຍູ້ ໃຫ້ມີ ການໂຍະຍານ ແລະຜ່ອນສັ້ນຜ່ອນຍາວ ຊຶ່ງກັນ ແລະກັນ ລະຫວ່າງ ພວກທີ່ ນັບຖື ສາສນາ ຮິນດູ ແລະ ອິສລາມ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ